Kamala Harris

**Kamala Devi Harris** (født 1964) er en amerikansk politiker (D). Hun var USAs visepresident fra 20. januar 2021 til 20. januar 2025. Hun var senator fra California fra 3. januar 2017 til 18. januar 2021. Harris var sitt partis kandidat ved presidentvalget i 2024 der hun tapte mot republikanernes kandidat Donald Trump. 

Harris er utdannet som jurist ved Howard University og University of California, Hastings College of the Law. Hun har arbeidet som aktor og statsadvokat i San Francisco såvel som Attorney General of California (justisminister).

I august 2020 valgte Joe Biden henne som sin visepresidentkandidat til presidentvalget i 2020. Biden og Harris vant presidentvalget 3. november 2020, og Harris ble da valgt til USAs første kvinnelige visepresident. Hun ble samtidig den første indisk-amerikanske og asiatisk-amerikanske visepresident. Hun ble i 2016 valgt til Senatet, og satt i senatet til hun ble visepresident. Hun stilte i 2019 til valg som det demokratiske partiets presidentkandidat, men trakk seg i desember samme år.

Harris fungerte som president en kort periode mens Joe Biden lå i narkose i forbindelse med en medisinsk sjekk fredag 19. november 2021. Hun ble med det den første kvinnen i historien til å ha presidentmakt i USA. Den varte i 1 time og 25 minutter.

## Bakgrunn og familie
Kamala Devi Harris ble født den 20. oktober 1964 på Oakland Medical Center i Oakland i California i USA.

Moren, Shyamala Gopalan (1938–2009), var forsker i molekylær medisin og hadde tamilsk familiebakgrunn fra Chennai i den indiske delstaten Tamil Nadu. Morens familie var tamilsk høykaste. Gopalans far betalte for utdanningen. Faren, Donald J. Harris (1938–), er professor emeritus i økonomi ved Stanford University og fra Jamaica 1961 for å studere ved økonomi ved University of California, Berkeley. I sine memoarer har Kamala Harris opplyst at hun forstår litt tamilsk. Foreldrene møttes da de var studenter ved University of California at Berkeley der de begge tok doktorgrad og var involvert i borgerrettsbevegelsen. Begge var innvandrere til USA og ble født i daværende britiske kolonier. De giftet seg i 1963. Faren studerte i USA med stipend fra den britiske kolonimyndigheten. Amartya Sen underviste ved Berkeley på den tiden ble venn av paret. Foreldrene ble skilt i 1972 og moren fikk omsorgsansvaret. Etter skilsmissen hadde familien det trangt. 

Moren kalte henne *Kamala Devī* av religiøse grunner, og begge ord er fra hinduistisk mytologi. *[[kamalatmika|Kamala]]* (devanāgarī: कमला) eller *Kamalatmika* (कमलात्मिका) er sanskrit, og betyr «lotusrot». Det er et alternativt navn på gudinnen Lakshmi (लक्ष्मी), som lotusblomsten ofte brukes som symbol på. *[[Devi|Devī]]* (देवी) er sanskrit for «gudinne» og navnet på den gudinnen som verner landsbyer. Søsteren Maya ''Lakshmi'' Harris er oppkalt etter samme gudinne.

I 2014 giftet Harris seg med advokaten Douglas Emhoff. De har ingen barn sammen, men Emhoff har to barn fra et tidligere forhold.

### Barndom

Da Harris begynte i barnehagen, ble hun kvotert som en del av integrasjonspolitikken til Berkeley Unified School District til Thousand Oaks Elementary School, en offentlig skole i et mer velstående nabolag i det nordlige Berkeley. Tidligere hadde denne skolen bestått av 95 % hvite. Etter at integrasjonspolitikken trådte i kraft bestod skolen av 40 % fargede. 

Etter skilsmissen fikk moren og de to barna mye hjelp av Regina Shelton som blant annet leid dem en leilighet. Shelton tok Harris og søsteren regelmessig til en afroamerikansk baptistkirke i Oakland hvor de sang i barnekoret. Moren introduserte hinduismen for dem og tok dem til et nærliggende hindutempel, hvor Harris tidvis sang. Som barn, besøkte Harris og søsteren morens familie i Chennai flere ganger. 

Harris ble sterkt påvirket av sin morfar Painganadu Venkataraman Gopalan (1911–1998), en pensjonert indisk offentlig tjenestemann som hadde radikale synspunkter på demokrati og kvinnesak. Harris har vært i kontakt med sine indiske tanter og onkler gjennom hele sitt voksne liv. Kamala Harris var som barn på besøk hos bestefaren i Zambia på slutten av 1960-tallet. Etter at foreldrene ble skilt besøkte de ofte familien i Chennai. Hun har besøkt farens familie på Jamaica. Harris uttalte i 2019 at hun identifiserte seg som «amerikansk» (*American)*.

Foreldrene skilte seg da Harris var syv år gammel. Harris har sagt at da hun og søsteren besøkte faren i Palo Alto i helgene, fikk andre barn i nabolaget ikke lov til å leke med dem fordi de var afroamerikanere. Da hun var 12 år gammel, flyttet Harris og søsteren sammen med moren til Montreal i Quebec i Canada, hvor Shyamala hadde fått en stilling innenfor forskning og undervisning ved det jødiske sykehuset Jewish General Hospital som var tilknyttet McGill University.

### Skolegang
Harris begynte i den fransktalende grunnskolen Notre-Dame-des-Neiges og fortsatte på Westmount High School i Westmount i Quebec og tok sin avgangseksamen i 1981. Hun slet med å forstå fransk, så moren sendte henne til en engelsk-talende highschool. Året etterpå ble det i Quebec vedtatt en lov om det franske språk. Den krevde at barna av alle innvandrere som tidligere ikke hadde hatt engelskspråklig undervisning skulle innrulleres i fransktalende skoler i Quebec.

Wanda Kagan, en venninne av Harris på highschool, fortalte *[[CBC News]]* i november 2020 at Harris var hennes beste venninne og beskrev hvordan hun betrodde Harris at hun selv var utsatt for vold av stefaren. Harris fortalte dette til sin egen mor, som straks insisterte på at Kagan skulle bo hos dem resten av de siste årene på highschool. Vennskapet med Kagan skapte et engasjement hos Harris for å beskytte kvinner og barn. Dette engasjementet fulgte henne senere som aktor.

## Utdannelse
Etter avgangen på *high school* i 1982, begynte Harris på Howard University, et tradisjonelt svart universitet i Washington, D.C. Mens hun var på Howard, praktiserte hun som kontorist for Californias senator fra 1969 til 1993, Alan MacGregor Cranston (1914–2000). Hun var også leder av det økonomiske samfunnet, ledet debatt-teamet og ble medlem av Alpha Kappa Alpha.

I 1986 tok hun som avgangseksamen ved Howard med en bachelorgrad i statsvitenskap og nasjonaløkonomi.

Harris vendte deretter tilbake til California for å starte et jusstudium ved University of California, Hastings College of the Law gjennom dets *Legal Education Opportunity Program* (LEOP). På Hastings var hun president i avdelingen av Black Law Students Association. I 1989 fullførte hun jusstudiet med en juridisk doktorgrad og i juni 1990 ble hun medlem av advokatsamfunnet State Bar of California.

## Virke som jurist
Harris fikk advokatbevilling i 1990. 

### Statsadvokat i Alameda County
I 1990 ble hun ansatt som stedfortredende statsadvokat i Alameda County i California. Der ble hun omtalt som en «en dyktig aktor på vei opp». Parlamentspresidenten i California State Assembly, Willie Brown (1934–) datet med Harris på denne tiden. I 1994 utnevnte Brown henne til medlem av statens Unemployment Insurance Appeals Board og senere til medlem av California Medical Assistance Commission. Harris tok seks måneders permisjon fra sine plikter som aktor, men ble gjenutnevnt som aktor i årene hun hadde styreverv. Harris' forbindelser med Brown ble bemerket i mediaoppslag som en del av et mønster blant Californias politiske ledere. De ble påstått å utnevne «venner og lojale politiske soldater» til lukrative stillinger i kommisjonene. Harris har i ettertid forsvart arbeidet sitt.

Deretter arbeidet hun fra 1990 til 1998 ved San Francisco statsadvokatembete (District Attourney's Office) og San Franciscos kommuneadvokatkontor (San Francisco City Attorney’s Division on Children and Families).

I februar 1998 ble Harris rekruttert av San Franciscos statsadvokat Terence Hallinan (1936–2020) som assisterende statsadvokat. Der ble hun leder av Career Criminal Division, og ledet fem andre advokater, hvor hun var anklager i saker om drap, innbrudd, ran og seksuelle overgrep, spesielt tilbakefallsforbrytelser. I 2000 kom Harris i konflikt med Hallinans assistent, Darrell Salomon. Det dreide seg om å gi påtalemyndigheten muligheten til å overprøve dommer iver mindreårige lovbrytere i høyere rettsinstanser, i stedet for i domstoler for mindreårige. Harris kjempet mot tiltaket. Salomon nektet Harris å besvare spørsmål om dette i pressen, som innebar en faktisk degradering. Harris leverte en klage mot Salomon og sluttet.

I august 2000 begynte Harris å arbeide for San Francisco City Hall, og arbeidet under byadvokaten Louise Renne. Harris jobbet for Family and Children's Services Division og representerte saker med misbruk av barn og omsorgssvikt. Renne støttet Harris under hennes kampanje for å bli statsadvokat.

### Andre stillinger
Hun ble som den første kvinne i stillingen valgt som statsadvokat (district attorney) for San Francisco for perioden 2004–2011. 

Som statsadvokat i San Francisco fikk hun opprettet et program som ga ungdom som fikk sin første narkotikarelaterte dom, muligheten til å skaffe seg highschool-utdannelse og skaffe seg arbeid.

Harris var Attorney General of California (delstatens justisminister) i perioden 2011–2014, og ble i 2014 gjenvalgt med et stort flertall av stemmene.

## Politisk karrière
### Senator

Den 8. november 2016 slo hun republikaneren Loretta Sanchez med 62 prosent av stemmene ved senatsvalget i USA, og ble Californias nye senator etter avtroppende Barbara Boxer. Harris ble Californias tredje kvinnelige senator, og den første av jamaicansk og indisk avstamning.

### Presidentkampanje 2020
Den 21. januar 2019 kunngjorde hun at hun ville forsøke å bli demokratenes kandidat ved presidentvalget i USA 2020. Hun trakk seg fra valgkampen 3. desember samme år.

### Visepresident

Den 11. august 2020 kunngjorde demokratenes presidentkandidat Joe Biden at han hadde valgt Harris som sin visepresidentkandidat foran presidentvalget. Hun ble den tredje kvinne som stilte som visepresidentkandidat for et av de større partiene, etter Geraldine Ferraro og Sarah Palin. Den 20. januar 2021 ble hun innsatt som visepresident i USA, og ble med det den første kvinne og den første person med indisk og afroamerikansk opphav som innehar dette embetet.

### Presidentvalget 2024
President Joe Biden kunngjorde 21. juli 2024 at han ikke lenger ønsket å stille som kandidat ved presidentvalget i 2024. Samtidig ga han støtte til Harris som demokratenes nye kandidat. Den 22. juli samme år hadde Harris samlet tilstrekkelig ikke-bindende støtteerklæringer fra delegater til demokratenes nominasjonsmøte. I løpet av juli mottok Harris 310 millioner dollar i støtte, av dette kom 200 millioner inn den første uken etter at Biden trakk seg som kandidat. Donald Trumps (republikanernes kandidat) samlet inn 139 millioner i samme måned. Ved utgangen av juli hadde hennes valgkamp til sammen 377 millioner til rådighet mot Trumps 327 millioner.

Den 2. august ble det klart at Harris hadde sikret seg nok stemmer til å bli Det demokratiske partiets kandiat til presidentvalget i 2024. Den 5. august samme år ble hun valgt som demokratenes offisielle kandidat. Det var ingen andre kandidater ved valget. Hun valgte Tim Walz som sin visepresidentkandidat. 22. august godtok hun formelt nominasjonen på demokratenes landsmøte og ble med det den første fargede kvinnelige kandidaten til et presidentvalg i USA.

Harris ble 16. oktober 2024 intervjuet av Breit Baier i 30 minutter på ''Fox News'' som er støttespiller for Trump og det republikanske partiet. Intervjuet ble trolig gjort for å nå frem til velgere på den politiske høyresiden. Intervjuet omtales som «grilling» blant annet om innvandring og situasjonen i Midtøsten.

Meningsmålingene før valget 5. november 2024 viste at det var jevnt mellom Harris og republikanernes kandidat Donald Trump. Det viste seg at Trump vant valget klart. Han fikk flest stemmer totalt og vant i alle de sju delstatene som på forhånd var ansett som vippestater. Republikanerne sikret seg også flertall i både Senatet og Representantenes hus. 

## Fotnoter

## Referanser


## Eksterne lenker
* 
* 
* 
*